recursal/SuperWikiNEXT-32B huggingface dataset:
**Acélomáty** (iné názvy: **acoelomáty**, [ak sa považujú za prvoústovce:] **necélomové prvoústovce**, staršie **mezenchýmové červy**; lat. Acoelomata) je taxón dvojstranovcov.

Staršie systémy
---------------

Termínom Acoelomata boli v starších systémoch označované živočíchy (presnejšie prvoústovce) bez súvislej telovej dutiny. Patrili sem:

* buď len ploskavce (v 20. stor. vrátane bezčrevovcov) a páskovce (porov. napr. V. Franc 2005, Whittaker 1969),
* alebo u niektorých autorov navyše aj gnatostomuly (čeľusťoústky) a machovce (porov. napr. acoelomáty in: Encyclopaedia Beliana).

V širšom zmysle acélomáty zahŕňali aj pseudocélomáty (Pseudocoelomata) - porov. napr. tradičný systém uvedený v článku prvoústovce.

Systémy na začiatku 21. storočia
--------------------------------

V niektorých systémoch na začiatku 21. storočia taxón acélomáty (Acoelomata) zahŕňal len taxón bezčrevovce (lat. Acoelomorpha) a už nepatril do prvoústovcov, ale tvoril taxón paralelný k prvoústovcom (a druhoústovcom). Čiže dvojstranovce (Bilateralia) sa v týchto systémoch delili na 4 základné vetvy: morulovce (Mesozoa), acélomáty (Acoelomata), prvoústovce (Protostomata/Protostomia) a druhoústovce (Deuterostomata/Deuterostomia).

Ako dôvod tejto redukcie taxónu na bezčrevovce V. Franc 2005 uvádza skutočnosť, že vyššie spomínaný typ telovej dutiny nevystupuje ako fyleticky významný, ale skôr konvergentný znak. Usporiadanie dvojstranovcov je preto postavené na súbore iných znakov. Ako najprimitívnejšie dvojstranovce potom vystupujú bezčrevné ploskule, v starších systémoch zaraďované ako trieda (lat. Acoelomorpha), alebo dokonca ako rad (lat. Acoela), do kmeňa ploskavce (Plathelminthes). Podľa názorov systematikov na začiatku 21. storočia predstavujú pôvodný, veľmi primitívny typ, ktorý spája voľne žijúce (t. j. neparazitické) dvojstranovce s mechúrnikmi (lat. Coelenterata), najmä s rebrovkami (lat. Ctenophora). Systematiku pozri v článku bezčrevovce.

Podľa niektorých názorov (po roku 2011) však bezčrevovce asi patria (spolu s Xenoturbellida) do druhústovcov - o tom porovnaj informácie v článkoch bezčrevovce, xenoturbely, druhoústovce a dvojstranovce.

Súčasné systémy
---------------

V najnovších systémoch sa taxón acélomáty (Acoelomata) už nevyskytuje. Pracuje sa už len s termínom Acoelomorpha.

Zdroje
------

1. ↑  acoelomáty. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 40.
2. ↑  UŠÁKOVÁ, K. MATIS, D. KOVÁČ, V. Biológia pre gymnáziá 4. Bratislava: SPN, 2002. ISBN 80-08-03328-2.S. 22

* PaedDr. Valerián Franc CSc.: Systém a fylogenéza živočíchov – bezchordáty – zdroj, z ktorého (pôvodne) úplne alebo čiastočne čerpal tento článok.
Symbol rozcestia O iných významoch výrazu *Znásilnenie* pozri *Znásilnenie (rozlišovacia stránka)*.
Obraz od Konstantina Makovského
**Znásilnenie** je podľa súčasného slovenského trestného práva trestný čin proti ľudskej dôstojnosti. Spočíva v donútení ženy k súloži násilím, pod hrozbou násilia alebo s využitím jej bezbrannosti. Znásilnenie býva spojené so sexuálnou traumou obete. 

V českom práve sa od roku 2001 nerozlišuje či je obeťou znásilnenia žena alebo muž.[chýba zdroj]

Znásilnenie
-----------

V platnom trestnom zákone definuje znásilnenie v § 199 takto:

* (1) Kto násilím alebo hrozbou bezprostredného násilia donúti ženu k súloži alebo kto na taký čin zneužije jej bezbrannosť, potrestá sa odňatím slobody na päť rokov až desať rokov.
* (2) Odňatím slobody na sedem rokov až pätnásť rokov sa páchateľ potrestá, ak spácha čin uvedený v odseku 1:
	+ a) závažnejším spôsobom konania,
	+ b) na chránenej osobe,
	+ c) z osobitného motívu, alebo
	+ d) na žene vo výkone väzby alebo vo výkone trestu odňatia slobody.
* (3) Odňatím slobody na pätnásť rokov až dvadsať rokov sa páchateľ potrestá, ak spácha čin uvedený v odseku 1 a spôsobí ním ťažkú ujmu na zdraví.
* (4) Odňatím slobody na dvadsať rokov až dvadsaťpäť rokov sa páchateľ potrestá, ak spácha čin uvedený v odseku 1
	+ a) a spôsobí ním smrť, alebo
	+ b) za krízovej situácie.

### Sexuálne násilie

Ten istý zákon v § 200 definuje sexuálne násilie. Rozdiel je v odseku (1), kde obeťou nemusí byť len žena, a činom nemusí byť len súlož, ale aj orálny styk, análny styk alebo iná sexuálna činnosť.

* *(1) Kto násilím, hrozbou bezprostredného násilia alebo mentalne donúti iného k orálnemu styku, análnemu styku alebo k iným sexuálnym praktikám alebo kto na taký čin zneužije jeho bezbrannosť, potrestá sa odňatím slobody na päť rokov až desať rokov.*

Znásilnenie podľa katechizmu katolíckej cirkvi
----------------------------------------------

Znásilnením sa v katechizme, na rozdiel od súčasného slovenského trestného práva, nechápe iba vynútená súlož so ženou, ale rozumie sa ním násilné vniknutie do pohlavnej intimity nejakej osoby; potupenie spravodlivosti a lásky; hlboko porušuje právo každého človeka na úctu, na slobodu, na telesnú a mravnú neporušenosť. 

Katechizmus katolíckej cirkvi k tomu pridáva, že znásilnenie pôsobí ťažkú škodu, ktorá môže obeť poznamenať na celý život. Je to vždy vnutorne zlý skutok. Ešte horší skutok je znásilnenie spáchané blízkymi príbuznými (incest) alebo vychovávateľmi na deťoch, ktoré im boli zverené.

Referencie
----------

1. ↑  Trestný zákon č. 300/2005 Z. z.
2. ↑  Katechizmus katolíckej cirkvi / Previnenia proti čistote

Iné projekty
------------

Commons
* Spolupracuj na Commons Commons ponúka multimediálne súbory na tému **Znásilnenie**

Externé odkazy
--------------

* FILIT – zdroj, z ktorého pôvodne čerpal tento článok.
**Digerati** je pomenovanie, ktoré označuje digitálnu alebo kybernetickú elitu, pracovníkov, mysliteľov a spisovateľov s mimoriadným vplyvom v oblasti vývoja a architektúry kyberpriestoru. Slovo digerati použil publicista John Brockman vo svojej knihe Digerati. Encounters With the Cyber Elite, ktorú publikoval v roku 1996. Slovo vzniklo spojením anglických slov digital a literati.

Predstavitelia
--------------

Medzi digeratov patria John Brockman, Stewart Alsop, John Perry Barlow, Stewart Brand, David Bunnell, Doug Carlston, Denise Caruso, Steve Case, Greg Clark, John Doerr, John C. Dvorak, Esther Dyson, Bill Gates, David Gelernter, Mike Godwin , W. Daniel Hills, David R. Johnson, Brewster Kahle, Kevin Kelly, Jaron Lanier, Ted Leonsis, John Markoff, Stewart McBride, John McCrea, Scott McNealy, Jane Metcalfe, Jerry Michalski, Nathan Myhrvold, Kip Parent, Howard Rheingold, Louis Rossetto, Doug Rowan, Paul Saffo, Bob Stein, Cliff Stoll, Linda Stone, Lew Tucker, Sherry Turkl, Dave Winer, Richard Saul Wurman.

Bibliografia
------------

### Knihy

Brockman, John: Digerati. Encounters With the Cyber Elite. Hardwired, 1996
Výsledok nystadského mieru: Rusko získalo od Švédska časť Karélie, Ingriu, Estónsko a Livónsko (šrafované oblasti).
**Nystadská mierová zmluva** (rus. *Ништадтский мир*, *Ništadtskij mir*; švéd. *Freden i Nystad*) bola podpísaná 10. septembra 1721 vo fínskom meste Uusikaupunki (švéd. *Nystad*) medzi Ruským cárstvom a Švédskou ríšou. Táto zmluva ukončila Veľkú severnú vojnu, trvajúcu od roku 1700. Ešte počas vojny (už v roku 1703) začalo Rusko na dovtedy švédskom území so stavbou Sankt Peterburgu, ktorý vyrástol pri ústí rieky Neva do Baltského mora.

Na základe tejto zmluvy Rusko získalo dovtedajšie švédske územia v okolí Fínskeho zálivu: Švédske Livónsko, Estónske vojvodstvo, Ingriu a tiež veľkú časť švédsko-fínskej časti Karélie, vrátane Kexholmskej provincie. Rusko si tak "prerazilo okno do Európy", získalo prístup k Baltskému moru, v čom mu bolo po stáročia Hanzou, Poľskom a práve Švédskom bránené, a v nasledujúcom období teda mohlo postupne vyrásť v jednu z piatich hlavných európskych veľmocí. Naopak pre Švédsko znamenala táto zmluva koniec jeho veľmocenského obdobia (*Stormaktstiden*), stratu *Dominia maris Baltici* (vlády nad Baltom) a pád medzi európske mocnosti druhého rádu.

Bezprostredne po uzavretí víťaznej zmluvy vyhlásil cár Peter Veľký (1689-1725) svoje dŕžavy za nový štátny celok - Ruské impérium.

Poznámky
--------

1. ↑  (územia vymenované od juhu na sever)

Zdroj
-----

*Tento článok je čiastočný alebo úplný preklad článku Nystadská smlouva na českej Wikipédii.*
**Znalosť** je významový útvar tvorený systémom poznatkov; vzájomne previazaná (meniteľná,
doplniteľná) štruktúra súvisiacich poznatkov, ktorú možno použiť v interakcii so svetom. Znalosť niečoho znamená vlastniť jemu zodpovedajúcu reprezentáciu v podobe dostatočne verného a presného kognitívneho modelu vrátane spôsobilosti vykonávať s tým, čo je reprezentované, rôzne kognitivne operácie. Na základe a v rozsahu týchto operácií dokáže človek (aj počítač) predvídať a predpovedať to, čo sa musí, alebo môže v reálnom svete odohrať.

Znalosť je finálna komplexná informácia s naznačením jej praktického
využitia. Nositeľmi znalostí sú experti. Znalosť je informácia transformovaná
do roviny praktického uplatnenia a použitia.

Znalosti súvisia s konceptualizáciou entít.

Znalosti sú tvorené deskripciami entít, reláciami medzi entitami
procedúrami, ktoré možno s entitami vykonať.

Keď chceme znalosti komunikovať (napr. v podobe výkladu, prednášky,
článku, učebných textov), ich utriedenie, štruktúrovanie, zdôvodňovanie a pod.
sa stáva nevyhnutným. Je to tak aj v prípade, keď sa komunikujú (*dodávajú*)
počítaču. Počítače vybavené istou znalosťou sa nazývajú znalostné systémy.
Znalostné systémy na riešenie odborných problémov postupmi vyžadujúcimi na
rozdiel od všeobecných predovšetkým (často úzko) špecializované znalosti sa
nazývajú expertné systémy.

Pozri aj
--------

* báza znalostí
* gnozeológia
* intelektika
* know-how
* poznatok
* schéma
* znalostný systém
* údaj

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Znalosť**

Externé odkazy
--------------

* FILIT – zdroj, z ktorého pôvodne čerpal tento článok.
**Nota bene** je pouličný časopis, ktorý od septembra 2001 vydáva občianske združenie Proti prúdu.

Časopis je formou pomoci ľuďom bez domova. Predajca (osoba bez domova) sa najprv zaregistruje, pričom dostane preukaz, ktorý pri predaji musí mať viditeľne na sebe. Následne si predajca kupuje časopisy za polovicu predajnej ceny (v súčasnosti 0,70 €) a predáva ich na určenom predajnom mieste za plnú predajnú cenu (v súčasnosti 2,40 €), pričom si rozdiel necháva (prvých niekoľko časopisov dostane predajca zdarma, preto na začiatku nepotrebuje nijaké peniaze).

Časopis bol na začiatku predávaný len v Bratislave, neskôr sa jeho pôsobnosť rozšírila do ďalších slovenských miest, napríklad Žilina, Banská Bystrica, Kežmarok, Košice, Malacky, Nitra, Nové Zámky, Piešťany, Poprad, Prešov, Senica a Trnava.

*Nota bene* je mesačník. V jeho histórii sa vyskytli pokusy o dvojtýždennú periodicitu, ktorá sa však neosvedčila, a časopis sa vrátil späť k mesačnej.

Názov *Nota bene* pochádza z latinčiny a znamená "dobre si všimnite".

*Nota bene* je členom International Network of Street Papers (Medzinárodná sieť pouličných časopisov).

Externé odkazy
--------------

* Domáca stránka časopisu
**Notepad++** je textový editor a editor zdrojových kódov pre platformu Microsoft Windows publikovaný ako slobodný softvér. Projekt sa nachádza na SourceForge.net, odkiaľ bol stiahnutý viac ako sedemnásť miliónkrát. Je založený na Scintilla editore a napísaný v jazyku C++. Cieľom programu Notepad++ je ponúknuť jednoduchý a efektívny spôsob úpravy kódov s úplne upraviteľnými GUI.

Programovanie a podpora syntaxe
-------------------------------

Notepad + + podporuje zvýraznenie syntaxe pre 44 jazykov, skriptovacie a značkovacie jazyky. Užívatelia môžu tiež definovať svoj vlastný jazyk pomocou zabudovaného plug-inu.

### Vybrané podporované jazyky

* C++
* Java
* XML
* HTML
* PHP
* CSS
* Javascript
* ASP
* SQL
* Pascal
* Perl
* A mnoho ďalších

Kompatibilita
-------------

Notepad++ je k dispozícii iba pre operačný systém Microsoft Windows. Avšak, používatelia môžu používať Notepad++ pre prácu na iných platformách, ako je Linux a Mac OS X, s použitím softvéru, ako napr. WINE.

Referencie
----------

1. ↑   *SourceForge.net: Project Statistics for Notepad++* [online]. SourceForge.net, [cit. 2009-08-25]. Dostupné online.
2. ↑   *44 jazykov* [online]. [Cit. 2009-01-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Notepad++**

Externé odkazy
--------------

* Oficiálna stránka projektu Notepad++
**Noticka** alebo **drobnička** je základný žurnalistický žáner, ktorý má podobu krátkej správy zväčša sa skladajúcej iba z jednej vety nasýtenej uvedenými faktografickými údajmi.

Príklad
-------

**Medicína 21. storočia.** Trojdňová medzinárodná konferencia o vplyve znečisťovania životného prostredia na ľudské zdravie sa počas víkendu konala v Lukove, okres Zlín. Zmyslom konferencie bolo podľa jej organizátorov okrem iného propagovať nové myšlienky a podnety na sústredené pôsobenie proti ohrozeniu svetovej populácie.[1]

Druhy
-----

U noticky rozlišujeme štyri druhy: 

* noticka bez titulku, s použitím grafického znamienka
* noticka s titulkom prechádzajúcim do správy
* noticka s formálne samostatným titulkom
* noticka s domicilom namiesto titulku[2]

Rozsah
------

Vzhľadom na jej charakter krátkej správy má veľmi stručný rozsah, niekedy len jednu vetu (pozri fleš), ktorá telegraficky informuje.

Referencie
----------

1. ↑  Slančová, Daniela.: Praktická štylistika. Prešov, Slovacontact 1996. s. 140 ISBN 80-901417-9-X
2. ↑  Mistrík, Jozef.: Štylistika slovenského jazyka. 2.vyd. Bratislava 1997
**Notosaury** (*Nothosauria*) sú vyhynutá skupina morských plazov z taxónu jašteroplutvé (Sauropterygia). Existovala počas obdobia triasu. Ich hlavným predstaviteľom je *Nothosaurus*.

Opis
----

Mali silné nohy ktoré im umožnili vychádzať na súš a zároveň plávacie blany medzi prstami ktoré používali pri plávaní. Notosaury mali aj plochý a hlboký chvost ktorý používali ako plutvu. 

Podľa stavby tela sa usudzuje, že viedli podobný spôsob života ako dnešné plutvonožce. Vychádzali na súš ale potravu si lovili v mori. 

Notosaury výzorom pripomínali predkov plesiosaurov, ktoré ich postupne nahradili. Tiež pripomínali archaický rod Askeptosaurus, s ktorým však neboli blízko príbuzní. 

Notosaury je aj názvom jedného z podradov tejto skupiny (Nothosauroidea) ktoré boli typickými zástupcami tohto radu. Druhý podrad: pachypleurosaury, boli primitívnejšie formy notosaurov.

Systematika
-----------

Rad Nothosauroidea sa delí na dva podrady: pachypleurosaury (*Pachypleurosauroidea*) a (*Nothosauroidea*). 


|  |  |
| --- | --- |
| Portal | Portál vedy o Zemi |
*Nestor a jeho rodina pri obrate obety*, ilustrácia: John Flaxman (1755–1826)
**Perseus** alebo **Perzeus** (starogr. *Περσεύς* – *Perseus*, lat. *Perseus*) je v gréckej mytológii syn pylského kráľa Nestora a jeho manželky Anaxibie (alebo Eurydiky).

Kráľ Nestor bol otcom synov, Persea, Antilocha, Straticha, Aréta, Echefróna, Peisistrata a Thrasyméda a dvoch dcér Peisidiky a Polykasty.

Grécky básnik Homér sa o Nestorovom synovi Perseovi zmieňuje vo svojom veľkolepom epickom diele Odysea. Homér píše, že keď Télemachos hľadal svojho otca, ithackého kráľa Odysea, ktorý sa už dlho nevracal z trójskej vojny, navštívil v Pyle kráľa Nestora, známeho svojou múdrosťou, aby sa s ním poradil ako otca nájsť.

Nestor hosťa privítal a pri tejto príležitosti nechal obetovať bohyni Aténe jalovicu. Homér následne opisuje celý obetný rituál, ktorého sa zúčastnil aj Nestorov syn Perseus a celá ich rodina. Perseov brat Echefrón najprv priviedol jalovicu na obetné miesto, kde ju potom Thrasymédes zrazil ostrou bronzovou sekerou a Perseus pripravil misku na vytekajúcu krv. Jeho otec pritom vykonával predpísané obrady a modlitby. Keď Peisistratos následne prerezal obetnému zvieraťu hrdlo, Perseus chytal vytekajúcu tmavočervenú krv do misky a z hrdiel Nestorových dcér a manželiek jeho synov znel posvätný pokrik.

Ako bolo zvykom bohyni potom obetovali tuk a kosti a mäso začali opekať. Keďže bol Télemachos po dlhej ceste unavený, okúpala ho Nestorová najmladšia dcéra Polykasté a po kúpeli mu telo natrela olejom.Télemachos sa potom obliekol a zasadol k hostine, kde jedol pečené mäso a pil víno zo zlatého pohára. Nestor mu počas hostiny poradil, aby išiel ku spartskému kráľovi Menelaovi, ktorý sa vrátil od Tróje posledný a o jeho otcovi by niečo mohol vedieť.

Referencie a bibliografia
-------------------------

1. 1 2  Apollodoros, *Kronika*, 1,9,9.
2. 1 2  Homér, *Odysea*, 3,447.
3. 1 2 3  Homér, *Odysea*, 3,430-478.
4. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 442-443.
5. ↑  Homér, *Odysea*, 3,464.
**Stredná odborná škola informačných technológií Hlinícka 1** je stredná škola v Bratislave pôsobiaca aj ako centrum odborného vzdelávania a prípravy pre elektrotechniku a informačné technológie.

Štúdium je 4-ročné, ukončené maturitou. Škola poskytuje vzdelanie v troch študijných odboroch:

* 2682 K - mechanik počítačových sietí
* 2697 K - mechanik elektrotechnik (silnoprúdová technika)
* 3778 K - technik informačných a telekomunikačných technológií

Škola v priebehu štúdia žiakom umožňuje získať certifikát akadémie CISCO CCNA a po úspešnom zložení maturitnej skúšky aj osvedčenie §21 - elektrotechnická spôsobilosť. Absolvent na základe maturitného vysvedčenia štandardne získava aj výučný list.

Škola je členom Asociácie spoločností IT priemyslu, Zväzu elektrotechnického priemyslu SR a Slovenskej obchodnej a priemyselnej komory. Úzko spolupracuje a zabezpečuje praktické vyučovanie pre študijné odbory mechanik počítačových sietí a mechanik elektrotechnik aj v systéme duálneho vzdelávania so spoločnosťami Dell Technologies a Západoslovenská distribučná.

V roku 2020 prešla budova SOŠ IT rekonštrukciou interiéru a exteriéru, ako aj kompletnou modernizáciou odborných učební a nákupom nového vybavenia pre odborné vyučovanie. Súčasťou komplexu je aj školský internát.

Referencie
----------

1. 1 2   *SOSITBA* [online]. www.sositba.sk, [cit. 2022-05-20]. Dostupné online.
**Termochromizmus** je ľahko pozorovateľná, zreteľná, reverzibilná zmena farby v rozsahu teplôt limitovanom bodom varu u kvapalín, bodom varu rozpúšťadla u roztokov a v prípade tuhých látok, bodom topenia.
Táto definícia je aplikovateľná na mnohé anorganické aj organické materiály, ale pojem "termochromický" sa používa aj v rôznych technologických oblastiach, ktoré tak ako teplo, zohľadňujú aj ďalšie externé vplyvy na zmenu farby, napr. termochromické pigmenty.

Triedy termochromických organických systémov
--------------------------------------------

Molekulárne systémy a molekuly, ktoré vykazujú reverzibilný termochromizmus môžu byť klasifikované na: 

* systémy, u ktorých dochádza k preusporiadaniu molekúl v dôsledku rozštiepenia kovalentných väzieb, napr.: spirooxazíny a spiropyrány.
* molekuly so stereoizomériou, stereoizoméry majú rôznu farbu, ako je to napr. u biantrónov.
* makromolekulové systémy (polytiofény, polysilány, polydiacetylény)
* supramolekulové systémy (napr. cholesterické kvapalné kryštály).

### Termochromizmus u spiropyránov

Príkladom termochromizmu sú farebné zmeny u bis-spiropyránov. Bezfarebný bis-spiropyrán (1) zmenil svoju farbu na červenú, pri zohrievaní v n-propanole pri teplote 60 °C, a to v dôsledku vzniku mono-merakyanínovej formy (2). Ďalšie zohrievanie na 70 °C spôsobilo zmenu farby na modrú, v dôsledku vzniku bis-merakyanínovej formy (3).

Aplikácia termochromizmu
------------------------

Praktické využitie majú kvapalné kryštalické fázy a konjugované polyméry, ktoré sa používajú v optických indikátoroch teplôt a pri termálnom zázname.

### Termochromické pigmenty

Termochromické pigmenty sa objavujú v nespočetných aplikáciách, hlavne ako farebné atramenty a farby. Farby sa dajú použiť na rôzne substráty, na kovy, polypropylén, polyetylén, PVC a polystyrén. Farebné atramenty sa používajú na rôzne tlačové procesy, v monitoroch, hĺbkotlačové platne a flexografiku. Tieto termochromické materiály boli taktiež aplikované na textilné materiály a výšivky.

### Chromogénne termotropné gély

Termotropné gély alebo kvapaliny sú materiály, ktoré sú schopné reverzibilnej zmeny farby z transparentného stavu do mliečne bieleho stavu pri určitej teplote, alebo nad špecifickým pásmom teplôt.
Možnosti ich použitia predstavujú hlavne prepínateľné súčasti skla, ktoré sa používajú pri ochrane proti slnečnému žiareniu v budovách.

Referencie
----------

1. ↑  J. H. Day, Chem. Rev. 1963, 63, 65-80.
2. ↑  A. Samat and V. Lokshin, in Organic Photochromic and Thermochromic Compounds, Volume 2, Physicochemical Studies, Biological Applications and Thermochromism, J. C. Crano and R. J. Guglielmetti (Eds.), Plenum Press, New York, 1999, pp. 415-466
3. ↑  A. Seeboth, J. Schneider and A. Patzak, Sol. Energy Mater. Sol. Cells, 2000, 60, 263

|  |  |
| --- | --- |
| Portal | Chemický portál |
**Thomas Grant Gustin** (\* 14. január 1990, Norfolk, Virgínia, USA) známy pod menom **Grant Gustin** je americký herec a spevák. Preslávila ho rola Barryho Allena v seriáli *The Flash* a rola Sebastiana Smytha v seriáli *Glee*.

Život a kariéra
---------------

Gustin sa narodil v Norfolku vo Virgínii. Je synom Dr. Tiny Haneyovej a Toma Gustina. Počas stredoškolského štúdia naštevoval program na Governor School for the Arts pre muzikálové divadlo. V roku 2008 absolvoval Granby High School a začal navštevovať BFA Music Theatre Program na Elon University v Severnej Karolíne. Opustil školu kvôli role Baby Johna v broadwayskom muzikáli *West Side Story* a vystupoval od premiéry, ktorá sa konala 30. septembra 2010 až 23. septembra 2011.

8. novembra 2011 sa prvýkrát objavil v hudobnom televíznom seriáli *Glee* ako Sebastian Smythe, ktorý bol homosexuálny študent na Dalton Academy a neskôr aj hlavný spevák zboru *The Warblers (Slávici)*. Grant vyhral rolu po „vyčerpávajúcom a týždňovom kastingu". S natáčaním začal v pondelok 26. septembra, pár dní potom, čo odohral posledné predstavenie *West Side Story*.

Na konci mája 2012 začal natáčať televízny film *A Mother's Nightmare*. V tomto projekte s ním účinkovali aj herečky Annabeth Gish a Jessica Lowndes. 11. júla 2012 bolo oznámené, že si zahrá hlavnú rolu v pripravovanom filme s názvom *Affluenza*.

13. septembra 2013 bolo oznámené, že sa bude objavovať v role Barryho Allena v druhej sérii seriálu *Arrow*. Pôvodne sa mal objaviť len v troch epizódach a tá posledná mala slúžiť ako príprava pre spin-off seriál *The Flash*. Namiesto toho bola epizóda použitá ako pilotný diel, nazvaný *The Flash*. Seriál mal premiéru 7. októbra 2014 na stanici CW a sledovalo ho viac ako 4,8 milióna ľudí. Nakoniec mal 23 dielov a 11. januára 2015 bol seriál predĺžený aj na druhú sériu.

Filmografia
-----------

Film|  | Názov | Rola | Poznámky |
| --- | --- | --- | --- |
| 2003 | *Kid Fitness Jungle Adventure Exercise Video* | Club Fit kid | DVD |
| 2014 | *Affluenza* | Todd Goodman |  |

Televízia| Rok | Názov | Rola | Poznámky |
| --- | --- | --- | --- |
| 2006 | *A Haunting* | Staceyin priateľ | Epizóda: „Hungry Ghosts" |
| 2011 – 2013 | *Glee* | Sebastian Smythe | 7 epizód |
| 2012 | *CSI: Miami* | Scott Ferris/Trent Burton | Epizóda: „Terminal Velocity" |
| 2012 | *The Glee Project* | Seba | Epizóda: „Theatricality" |
| 2012 | *A Mother's Nightmare* | Chris Stewart | Televízny film |
| 2013 | *90210* | Campbell Price | 8 epizód |
| 2013 – súčasnosť | *Arrow* | Barry Allen / Flash | 5 epizód |
| 2014 – 2023 | *The Flash* | Barry Allen / Flash | Hlavná rola |

Divadelné hry
-------------

| Rok | Názov | Rola | Poznámky |
| --- | --- | --- | --- |
| 2010 – 2011 | *West Side Story* | Baby John | Broadway Revival turné |

Zdroj
-----

*Tento článok je čiastočný alebo úplný preklad článku Grant Gustin na anglickej Wikipédii (číslo revízie nebolo určené).*

Autoritné údaje: * BnF: 17019650q
* ISNI: 0000 0003 7230 0443
* LCCN: no2015139889
* VIAF: 362144783040975749769
* WorldCat: lccn-no2015139889
**Niger** je jednou z najväčších riek v Afrike, tiahnuca sa cez 4 000 km vo veľkom oblúku, ktorý sa rozširuje k severu z Guiney do Mali predtým ako sa vracia späť na juh a raziac si cestu Nigerom a Nigériou sa vlieva do Guinejského zálivu.

Rieka má relatívne čistú vodu, unáša totiž asi len desatinu sedimentov v porovnaní s Nílom. Rieka preteká štítovými oblasťami, ktoré neposkytujú toľko jemného materiálu, predovšetkým ílu a prachu. Niger sa každoročne rozvodňuje. Záplavy začínajú v septembri a končia v máji. Jeho povodie má rozlohu asi 1 milión km², jeho väčšiu časť tvoria savany.

Delta rieky
-----------

Delta rieky Niger ústi do Guineiského zálivu, teda do Atlantického oceánu. Je jednou z najväčších delt, ktorej nadmorská časť zaberá 75 000 km² a má šírku asi 300 km. Hrúbka nanesených sedimentov v delte dosahuje 12 km.. Jej najstaršie sedimenty majú spodnokriedový (albský) vek, ale samotný vývoj delty nastal až počas paleocénu a eocénu. Nadmorská časť delty bola pôvodne pokrytá dažďovými pralesmi. Od 19. storočia však bolo toto územie kultivované, rozvinulo sa tu pestovanie palmy olejovej. Oblasť je husto obývaná, hlavne v oblasti mesta Port Harcourt. V súčasnosti tu nadobúda rozmach ťažba ropy.

Referencie
----------

1. ↑  Doust, H. Omatsola, E. 1990, *Niger Delta.* In: Edwards, J.D. & Santogrossi, P.A. (Editori) *Divergent/Passive Margin Basins.* AAPG Memoir, 48, s. 201–238

Iné projekty
------------

Commons
* Spolupracuj na Commons Commons ponúka multimediálne súbory na tému **Niger (rieka)**
**Granulit** je premenená hornina ktorá vzniká pri vyšších teplotách a rôznych tlakoch počas regionálnej metamorfózy. Patrí do granulitovej fácie.

Horninu tohto typu definoval Johann Heinrich Gottlob Justi v roku 1757 a označil ju ako *namiester stein* (podľa Náměšťa nad Oslavou), neskôr ju označil ako *weisstein*.

Pokiaľ je granulit usmernený a páskovaný, je označovaný ako leptit.

V niektorých iných jazykoch sa pod termínom granulit rozumejú niektoré druhy granitov prípadne akékoľvek horniny granulitovej fácie.

Vznik
-----

Môžu vznikať z leukokrátnych granitov, kyslých výlevných hornín, prípadne arkóz (tieto patria potom medzi parabridlice) vo veľkom rozmedzí tlakov, od nízkych po vysoké (do 12 kbar). Teplota ich vzniku sa pohybuje od 700 do 900 °C, niekedy i viac. K takýmto podmienkam dochádza najčastejšie počas extrémneho zhrubnutia kôry, v koreňových zónach orogénu (hĺbka 7 - 45 km), alebo pri extrémnom prehriatí kôry, napr. v dôsledku magmatizmu prenikajúcemu z oblasti vrchného plášťa alebo spodnej kôry. Granulity môžu vznikať aj z bázických hornín, tento typ je označovaný ako tmavé granulity.

Zloženie a vlastnosti
---------------------

Granulit so slabou foliáciou, Rio de Janeiro, Brazília.
Sú jemnozrnné, svetlej farby s dobre viditeľnými výrastlicami červených granátov. Medzi hlavné minerály patria draselné živce a kremeň. Výrazným znakom sú dobre vyvinuté kryštály granátov, ktoré sú dobre viditeľné i makroskopicky. Významný je tiež nízky obsah sľúd. Tie pri prechode do granulitovej fácie reagujú s amfibolmi a kremeňom za vzniku pyroxénov, živcov a vody. Sekundárnymi minerálmi sú pyroxény, spinel, aluminosilikáty ako kyanit a sillimanit. Tmavé granulity majú vyšší obsah tmavých minerálov ako pyroxénov a amfibolov.

Výskyt
------

Známe sú zo Saska, okolie miest Roßwein a Penig, ale i zo Škótska či Indie. V Českom masíve sa nachádzajú napríklad v oblasti moldanubika na Šumave. Na Slovensku sú zriedkavé.

Použitie
--------

Granultity nemajú osobitné využitie, niekedy sú používané ako stavebný kameň.

Referencie
----------

1. 1 2  http://www.geologie.estranky.cz prístup: 11.9.2008
2. ↑  http://www.geology.cz prístup: 11.9.2008
3. ↑  http://www.mineraly.sk prístup: 11.9.2008
4. 1 2  Putiš, M. 2004; Petrografia metamorfovaných hornín. Univerzita Komenského, Bratislava, 131 s.

Iné projekty
------------

Commons
* Spolupracuj na Commons Commons ponúka multimediálne súbory na tému **Granulit**
**Publius Nigidius Figulus** (\* asi 98 pred Kr.– 45 pred Kr.) bol rímsky vzdelanec, ktorého svojimi rozsiahlými znalosťami prekonal iba Varro, v tradícii považovaný za veľkého znalca mágie a čarodejníka. Nigidius patril k priateľom Marca Tullia Cicera, ktorého podporil počas Catilinovho sprisahania. Roku 58 pred Kr. zastával úrad prétora. V občianskej vojne sa pridal k Pompeiovcom a po ich porážke (48 pred Kr.) bol Caesarom poslaný do vyhnanstva, kde zomrel.

Cognomen **Figulus** (hrnčiar) získal Nigidius údajne preto, že vyhlásil, že svet sa točí okolo svojej osi rýchlosťou hrnčiarského kruhu.

Podľa Cicerana sa Figulus usiloval, pomerne úspešne, oživiť pytagoreizmus. Z toho vyplýval jeho záujem o matematiku, astronómiu, astrológiu a dokonca aj o mágiu. Podľa Suetonia  v deň narodenia budúceho Augusta predpovedal jeho slávu. Apuleius  uvádza historku, podľa ktorej Figulus s pomocou kúziel našiel stratený poklad. Lucanus na konci prvej knihy svojho diela *Bellum civilie* (Občianska vojna) necháva Figula prednášať temné proroctvo o krvavej dobe, ktorá má nastať. Hieronymus, ktorý stanovil dátum Figulovho úmrtia ako 45 pred Kr. ho nazýva Pythagoricus et magus (pytagorejec a čarodejník) .

Dielo
-----

Pretože Nigidiovo dielo pripadalo nezrozumiteľné už jeho súčasníkom, a pretože sa vo všeobecnosti Rimania nezaujímali o magické vedy, upadli jeho práce rýchlo do zabudnutia. V neskoršej tradícii vystupoval Nigidius Figulus ako tajomný, temný mág-vzdelanec, ako to dokladá i jeho obraz v literárnych dielach iných autorov.

Najvýznamnejšie Figulovo dielo je *Commentarii grammatici* (Gramatické zápisky) obsahujúce 29 kníh. Nigidius v ňom vyjadril názor, že význam slov je daný, nie určený človekom. Obzvláštny dôraz pritom kládol na ortografiu a etymológiu. Quintilianus sa zmieňuje tiež o jeho rečníckom spise *De gestu* (O výraze).

Dochované tituly niektorých ďalších prác sú:

* *De diis* (O bohoch)
* *De sphaera graecanica* (O gréckom okruhu)
* *De sphaera barbarica* (O barbarskom okruhu)
* *De augurio privato* (O súkromnom veštení)
* *De extis* (O vnútornostiach)
* *De somniis* (O snoch)
* *De vento* (O vetre)
* *De terris* (O krajinách)
* *De animalibus* (O zvieratách)

Referencie
----------

1. ↑  Plut. Cic. 20; Cic. Sull XIV, 42
2. ↑  nota ac vulgata res est P. Nigidium, comperta morae causa, ut horam quoque partus acceperit, affirmasse dominum terrarum orbi natum, Aug. 94
3. ↑  Itemque Fabium, cum quingentos denarium perdidisset, ad Nigidium consultum uenisse; ab eo pueros carmine instinctos indicauisse, ubi locorum defossa esset crumina, Apol. 42
4. ↑  Luc. I, 639 – 672
5. ↑  Nigidius Figulus pythagoricus et magus in exsilio moritur, Chron. 45.
6. ↑  Inst. XI, 3.143

Literatúra
----------

* CONTE, Gian Biagio. *Dějiny římské literatury*. Preklad Dagmar Bartoňková et al. Vyd. 1. Praha : KLP, 2003. 790 s. ISBN 80-85917-87-4.

Autoritné údaje: * BnF: 12406787d
* GND: 118786229
* ISNI: 0000 0000 8142 2360
* LCCN: nr91016345
* VIAF: 62344836
* WorldCat: lccn-nr91016345
**Atlas Coeli Skalnaté Pleso 1950.0** je súbor 16 hviezdnych máp, na ktorých je v mierke 1˚ = 0,75 cm a v súradnicovej sieti pre ekvinokcium 1950.0 zobrazená celá hviezdna obloha so všetkými hviezdami jasnejšími ako 7,75 magnitúdy, odstupňovanými podľa veľkosti.

Atlas obsahuje 35 000 hviezd a iných objektov. Osobitne sú v ňom označené vizuálne a spektroskopické dvojhviezdy, viacnásobné sústavy, novy, supernovy a najjasnejšie rádiové zdroje, guľové hviezdokopy, galaktické a extragalaktické hmloviny do 13. hviezdnej veľkosti, obrysy väčších difúznych a tmavých hmlovín, obrysy Mliečnej dráhy, ekliptika, galaktický rovník a hranice súhvezdí. V porovnaní s inými atlasmi je jedinečný najmä zobrazením všetkých plošných a difúznych zdrojov, viditeľných v ďalekohľadoch s priemerom 20 cm. Atlas vznikol v rokoch 1947-1948 na Skalnatom Plese na základe 12 hviezdnych katalógov (najmä Bossovho a HD) a asi 10 fotografických atlasov. Po prvý raz ho vydala Československá astronomická spoločnosť v roku 1948. Atlas bol zakrátko doplnený katalógom *Atlas Coeli II*, obsahujúcim údaje o 12 000 vybraných objektoch (obyčajné hviezdy do 6,25m, ostatné objekty kompletne ako na mapách). Roku 1956 vyšla v Nakladateľstve ČSAV zdokonalená verzia atlasu v šesťfarebnej tlači. Právo zahraničných vydaní odkúpila Sky Publishing Corporation v Harvarde a vydala ho vo viacerých verziách. 

Jeho autorom je Antonín Bečvář, ktorý zostavil aj tri ďalšie atlasy určené na špeciálne ciele, a to Atlas Eclipticalis, Atlas Borealis a Atlas Australis.

Externé odkazy
--------------


|  |  |
| --- | --- |
|  | Astronomický portál |

* Atlas Coeli online (po latinsky a francúzsky)

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**David McDowell Brown** (\*16. apríl 1956, Arlington, Virgínia, USA - † 1. február 2003, nad Texasom) bol americký astronaut. Zahynul pri svojom prvom lete do vesmíru Columbia STS-107, kde letel v úlohe prvého letového špecialistu. Columbia sa rozpadla pri návrate do atmosféry počas pristávania, keď do jej krídla vnikla žeravá plazma a spôsobila jej deštrukciu. Nikto zo sedemčlennej posádky neprežil.

Život
-----

David Brown sa narodil v Arlingtone v štáte Virginia. Abslovoval školy Yorktown High School, potom College of William and Mary v odbore biológia a napokon získal doktorát na Eastern Virginia Medical School v odbore medicína. Štúdium ukončil v roku 1982. Medzi školami sa venoval na budúceho astronauta dosť nezvyčajnému povolaniu – cirkusovej akrobacii. Po dokončení školy pracoval pre námorníctvo ako lekár. Slúžil v západnom Pacifiku na lietadlovej lodi USS Carl Vinson. V roku 1988 bol vybraný na pilotný výcvik. Lietal na stroji F-18 Hornet, slúžil okrem iného tiež v Japonsku na plaube lietaldovej lode USS Indepence. V apríli 1996 mal nalietaných 2700 hodín. 1. mája 1996 sa stal astronautom a absolvoval základný dvojročný výcvik. Po jeho skončení sa venoval príprave experimentov pre Medzinárodnú vesmírnu stanicu. Vedecká misia STS-107, do ktorej posádky bol vymenovaný v roku 2000, bola jeho prvým letom do vesmíru. Náplňou misie boli predovšetkým vedecké experimenty v mikrogravitácii.

Brown tragicky zahynul spolu s ostatnými šiestimi členmi posádky pri havárii Columbie počas návratu. Bol pochovaný na Arlingtonskom národnom cintoríne, tak ako ďalší dvaja členovia posádky (Clarková a Anderson).

Pocty
-----

Na jeho pamiatku bol pomenovaný asteroid *51825 Davidbrown*, jeho meno sa dostalo aj do leteckého a kozmického akademického centra *Laurel B. Clark and David M. Brown Aerospace Medicine Academic Center*. Je po ňom pomenovaný aj jeden vrch pohoria *Columbia Hills* na Marse.

Externé odkazy
--------------

* Web Kosmo o lete STS-107
* Web Kosmo o Brownovi
* Web Space o Brownovi
**Termix** je termizovaný tvarohový dezert s dlhodobou tradíciou na Slovensku a v Česku. Vyrába sa z tvarohu s pridaným cukrom, dochucovadlami, ovocím, kakaom, kávou atď. a zmiešaním stabilizátorov (želatína, agar, modifikované škroby atď.), vyrábaných zahrievaním s parou pri zníženom tlaku (0,07 – 0,09 MPa) na 65 až 70°C s intenzívnym miešaním do pastovitej konzistencie udržiavaným po dobu 1 minúty, po ktorom nasleduje balenie, kým je produkt ešte horúci.

V Poděbradoch sa vyrába od roku 1976, mliekareň Nika v Považskej Bystrici ho vyrába od roku 1997 a vyrába sa taktiež aj v Kuníne.

Referencie
----------

1. ↑  ŘEZNÍČKOVÁ, M.; JIRÁSKOVÁ, M.. Vyhodnocení vybraných ukázatelů pro stanovení zaruční doby u výrobku 'Termix'. *Sborník Vědeckých Prací Ustredního Štátního Veterinářního Ustavu* (Praha: UŠVU), 1980, s. 133-136. (po česky)
2. ↑   *O nás | Nika* [online]. nika.sk, [cit. 2020-02-19]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Termix**

Zdroj
-----

* *Tento článok je čiastočný alebo úplný preklad článku Termix na českej Wikipédii.*
**Rodozmena** alebo **metagenéza** je taký spôsob rozmnožovania rastlín, pri ktorom dochádza k striedaniu pohlavnej (gametofyt) a nepohlavnej generácie (sporofyt).

Gametofyt (pohlavná fáza alebo taktiež pohlavná generácia, či pohlavný stupeň) vytvára mnohobunkové pohlavné orgány nazývané gametangiá. V gametangiách, ktoré sú rozlíšené na samčie pohlavné orgány plemenníček (antherídium) a samičie pohlavné orgány zárodočník (archegónium), vznikajú pohlavné bunky (gaméty). Samčie gaméty sú buď obrvené a pohyblivé spermatozoidy (vývojovo primitívnejšie), alebo nepohyblivé spermatické bunky (vývojovo mladšie). Samičie gamety sa nazývajú vajcové bunky alebo oosféry (v archegóniu je jedna oosféra). Gaméty sú haploidné – ich splynutím vzniká diploidná zygota, z ktorej vyrastá sporofyt.

Sporofyt (nepohlavná fáza alebo taktiež nepohlavná generácia, či nepohlavný stupeň) vytvára častice, ktorými sa rastlina rozmnožuje a rozširuje buď výtrusy (spóry) (výtrusné rastliny), alebo semená (semenné rastliny). Sporofyt je síce diploidný, ale vo výtrusniciach vznikajú redukčným delením haploidné výtrusy. Zo spóry následne za vhodných podmienok vzniká gametofyt. U izosporických rastlín je väčšinou gametofyt obojpohlavný, u heterosporických rastlín jednopohlavný (mikrospóra vyklíči do mikrogametofytu a na ňom sa zakladajú antheridiá; makrospóra do makrogametofytu a na ňom archegoniá). Podobne sú rozlišované u heterosporických rastlín aj prvorasty (prothalia).

Z hľadiska morfológie môže metagenéza byť:

1. izomorfná (rovnakotvará) – gametofyt a sporofyt sa morfologicky nelíši;
2. heteromorfná (rôznotvará) – gametofyt a sporofyt sa morfologicky líši.

Vo vývoji vyšších rastlín došlo k postupnej redukcii gametofytu a k prevahe sporofytu.

Rodozmena machorastov
---------------------

Machorasty sa rozmnožujú spórami, ktoré sú haploidné (majú iba jednu chromozómovú sadu). Z haploidnej spóry vyrastie protonema – prvoklík. Z neho vznikne haploidný zelený gametofyt schopný fotosyntézy. Na gametofyte sa vytvoria pohlavné orgány – gametangiá: samičie archegóniá a samčie anterídiá. V archegóniách sa tvoria vajcové bunky a v anterídiách spermatozoidy, ktoré cez vodné prostredie preplávajú k vajcovej bunke. Spermatozoid oplodní vajcovú bunku, čím vznikne diploidná zygota (s dvoma chromozómovými sadami). Zo zygoty vyrastie diploidný sporofyt, ktorý nemusí byť zelený. Sporofyt obsahuje výtrusnicu, v ktorej je výtrusorodé pletivo a niekedy aj elatéry, čo sú útvary na rozširovanie výtrusov. Vo výtrusnici prebehne redukčné delenie (meióza) a vzniknú haploidné spóry.
**Atlanteié** alebo **Atlanteia** (starogr. *Ἀτλαντείη* – *Atlanteié*) je v gréckej mytológii manželka líbyjského kráľa Danaa.

Atlanteié, manželka líbyjského kráľa Danaa, bola jednou z jeho dvoch manželiek Hamadryád, o ktorých antický autor Apollodoros z Atén uvádza, že boli matkami jeho dcér, Hippodameie, Rhodie, Kleopatry, Asterie, Hippodameie, Glauky, Hippomedousy, Gorgy, Ifimedousy a Rhody. Danaos bol však otcom až päťdesiatich dcér, lebo mal aj iné manželky, alebo družky. O dcéry Danaa sa uchádzalo päťdesiat synov jeho brata Aigypta, ktorý vládol v susednom Egypte. Keďže Danaos so svadbou nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Dcéram Hamadryád Atlanteie a Foiby potom vybrali za manželov synov Aigypta a jeho arabskej manželky. Nezmieriteľný Danaos však následne svojim dcéram prikázal, aby svojich manželov počas svadobnej noci zavraždili. Okrem najmladšej Hyperméstry, príkaz otca splnili všetky a po smrti si v podsvetí vyslúžili od bohov večný trest nalievať do deravého džbána vodu.

Referencie a bibliografia
-------------------------

1. 1 2 3 4 5 6  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
**Turman Rogah Baskirk** je fiktívna postava v svete Neuter, z knihy Kobka.

Narodil sa 12-02-488 v Dumdune do rybárskej rodiny. Už v ranom veku medzi rovesníkmi vynikal vzrastom a fyzickou silou. Otca mal tyranského pijana, ktorého asi vo veku 15 rokov vlastnými rukami vyhodil z domu. More ho vždy fascinovalo, preto pokračoval v otcovom remesle, chcel sa však vydať na veľkú plavbu a objaviť nové zeme severu. Už ako mladý muž mal zásadný vplyv na chod mesta. Zriadil polovojenskú jednotku, zosadil starú gardu rybárov, ktorí dovtedy riadili obchod a udalosti, a ovládol Dumdun a okolitú oblasť. Spočiatku pracoval v záujme mesta, no neskôr, čím sa nikdy sám netajil, začal sledovať výlučne vlastné ciele. V týchto časoch na každú opozíciu odpovedal silou, prudkou a nemilosrdnou (Ronská masakra na rieke Ron). Vytvoril si tak povesť, ktorá ho už sprevádzala celý život.

Rogah časom ovládol územie od Dumdunu až po Daldehoz. Z daldehozského obchodu veľmi zbohatol a vytvoril si tak zázemie pre neskoršie smelé plány. S povesťou krutovládcu a charizmou anjela sa stal dôležitým mužom Mosu, ktorý postupne šplhal na najvyššie miesta, až bol napokon na jar roku 534 korunovaný za kráľa, respektíve vládcu Mosského kráľovstva. V histórii Neuteru je to prvýkrát, keď sa muž z ľudu stal najvyšším vladárom.
**Pankles** alebo **Panklés** (starogr. *Παγκλῆς* – *Pankles*, iný prepis: *Panklés*) bol olympijský víťaz v neznámej disciplíne v 1. storočí.

Značne poškodený nápis *IG XII, 5 909* (Inscriptiones Graecae XII, 5. = Inscriptiones Cycladum, ed. Friedrich Hiller von Gaertringen. 2 vols. Berlin 1903-1909.) starovekej kamennej stély, objavenej na kykladskom ostrove Ténos uvádza, že Pankles, syn Pankla z Ténu, zvíťazil v neznámej disciplíne v epirskej Nikopolide na slávnostiach Aktia (usporadúvaných na počesť boha Apolóna) a aj to, že Pankles počas olympiády dosiahol titul *periodonikés* (víťaz obehu, t. j. víťaz všetkých panhelénskych hier počas olympiády). Tento titul si vyslúžil pravdepodobne v období po víťazstve na 217. olympijských hrách v roku 89.

Každé obdobie medzi dvomi olympijskými hrami sa nazývalo olympiádou. Jednotlivé celogrécke hry sa usporadúvali v rôznych obdobiach štvoročného cyklu, ktoré spolu tvorili *periodos* (pravidelný obeh). Počas olympiády sa hry konali v nasledujúcom poradí: olympijské, nemejské, isthmické, pýtické, nemejské a isthmické.

Referencie a bibliografia
-------------------------

1. 1 2  Mark Golden. *Sport in the ancient world from A to Z*. London : Taylor & Francis, 2003. ISBN 0-203-49732-5. S. 127.
2. 1 2  Inscriptiones Graecae,  *IG XII,5 909*
3. ↑  Bibliography - PHI Greek Inscriptions
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 363.

Pozri aj
--------

* Zoznam olympijských víťazov staroveku
**INR** (z angl. *International Normalised Ratio* – Medzinárodný normalizovaný pomer) je laboratórna hodnota informujúca o schopnosti krvi zrážať sa, založená na tzv. protrombínovom čase. Na začiatku 80. rokov odporučila WHO používať pre výsledok vyšetrenia protrombínového času (Quick) v podobe INR, namiesto vyjadrovania v percentách. 

INR sa vypočíta z nameraného koagulačného času pacienta porovnaného s hodnotou koagulácie normálnej krvnej plazmy. Pre výpočet je potrebná hodnota ISI použitého tromboplastínu. Týmto prepočtom sa kompenzuje odlišná citlivosť rôznych tromboplastínov na trhu.

Výpočet INR
-----------

{\displaystyle INR={(t\_{P}/t\_{N})}^{ISI}}

*tP* - čas zrážania pacienta
  
*tN* - čas zrážania normálnej plazmy
  
*ISI* - ISI použitého tromboplastínu

Hodnoty INR umožňujú porovnanie výsledkov protrombínového času medzi laboratóriami pri použití odlišných tromboplastínov nezávisle od použitého prístroja.

Hodnota INR predstavuje násobok predĺženia koagulačného času (hodnota INR 2,0 je pri dvojnásobnom predĺžení času zrážania). U osôb s normálnym zrážaním krvi je hodnota INR 0,8-1,2. Pacienti, ktorí užívajú antikoagulačnú liečbu majú hodnoty väčšinou medzi 2,0-3,0. Hodnoty INR nad 4,0 všeobecne znamenajú predávkovanie kumarínmi.


|  |  |
| --- | --- |
|  | Chemický portálMedicínsky portál |
**Panleukopénia** alebo **mačací mor** je silne virulentné ochorenie s inkubačnou dobou 2–10 dní postihujúce len mačky. Ochorenie máva spravidla veľmi rýchly priebeh a môže pripomínať otravu. Prejavuje sa súčasnými prudkými hnačkami a zvracaním, veľmi často končí smrťou zvieraťa. Je možné proti nemu zviera zaočkovať.

Vírus napadá výstelku tráviaceho traktu, spôsobuje vredy a rozpad výstelkového epitelu. Zároveň sa znižuje množstvo bielych krviniek, čo zhoršuje imunitu zvieraťa. Nákazu si medzi sebou zvieratá väčšinou predávajú cez sekréty, ktorými sa kontaminuje napríklad voda na pitie. Postihnuté zviera je apatické, zvracia, má vodnatú hnačku, veľakrát je v stolici krv, neje a nepije. Pokiaľ je nákaza slabšia, je možnosť vyliečenia. Ak sa nakazí gravidná mačka, väčšinou potratí. Pokiaľ sa narodia živé mačatá, mávajú postihnutý mozoček, následkom čoho majú zhoršenú koordináciu pohybu alebo môžu byť aj slepé.

Zdroj
-----

*Tento článok je čiastočný alebo úplný preklad článku Panleukopénie na českej Wikipédii.*
**Identifikačná známka** alebo slangovo **psia známka** (z angl. *dog tag*) je kovový identifikačný štítok (v súčasnosti obyčajne opatrený gumovou ochranou hrán) s retiazkou, nosený príslušníkom ozbrojených síl na krku. Obsahuje základné identifikačné údaje o vojakovi (vždy meno, priezvisko, krvnú skupinu; prítomnosť ostatných údajov sa líši podľa konkrétneho štátu alebo armády). Slúži na rýchlu identifikáciu mŕtveho alebo zraneného vojaka v bojových podmienkach, na zistenie jeho krvnej skupiny pri ošetrovaní, príp. na identifikáciu tela vojaka, pochovaného v provizórnom hrobe, pri exhumácii.

Slovensko
---------

Vzor identifikačnej známky používanej OSSR
V Ozbrojených silách SR dostáva profesionálny vojak pri prijatí alebo vymenovaní do dočasnej štátnej služby osobnú identifikačnú kartu a dva kovové identifikačné štítky s kovovou retiazkou.

Súprava vydávaná vojakom pozostáva z dvoch štítkov s gumovou ochranou okrajov a dvoch retiazok. Štítok je vyrobený z antikoróznej žiaruvzdornej Cr-Ni ocele (podľa STN 41 7255) a má rozmery: dĺžka 50 mm, šírka 28 mm, hrúbka 1 mm a priemer otvoru pre retiazku 6 mm. Na štítku je vyrazené (písmenami veľkej tlačenej abecedy bez diakritiky) meno, priezvisko, rodné číslo a krvná skupina. K štítkom sú vydávané dve retiazky, v dvoch dĺžkach (120 mm a 670 mm), vyhotovené z antikoróznej žiaruvzdornej Cr-Ni ocele (podľa STN 41 7241). V služobnom čase sa oba kovové identifikačné štítky nosia súčasne – jeden kovový identifikačný štítok sa nosí zavesený na retiazke okolo krku, druhý na retiazke, ktorá je zapnutá na druhej retiazke.

Poznámky
--------

1. ↑  pre vizuálnu podobnosť so známkami pre psa
2. ↑  tzv. „guličkové" retiazky s priemerom 1 – 2,4 mm

Referencie
----------

1. ↑  § 50 ods. 1 a § 51 ods. 1 zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení zákona č. 462/2013 Z. z.
2. ↑  Služobný predpis hlavného služobného úradu pre štátnu službu profesionálnych vojakov č. 4/2006 o osobnej identifikácii profesionálnych vojakov (Vestník Ministerstva obrany SR, čiastka 16, 10. mája 2006)
**Foinix** alebo **Foiníx** alebo **Fénix** (starogr. Φοῖνιξ – Foinix, latinsky *Phoenix*) je v gréckej mytológii syn sidónskeho kráľa Agénora a jeho manželky Télefassy, bol kráľ Foiníkie.

Okrem Foinika mal kráľ Agénor ešte týchto potomkov:

* Európa, milenka najvyššieho boha Dia
* Kadmos – tébsky kráľ
* Kilix – kilický  kráľ
* Fineus – trácky kráľ
* Thasos – kráľ na ostrove Thasos

Keď Zeus uniesol Európu, jej bratia sa ju vydali hľadať do sveta. Otec im prikázal, aby sa bez nej ani nevracali a keďže ich hľadanie sestry po čase omrzelo, usadili sa v rozličných krajinách, kde sa stali kráľmi. Foinix sa usadil na východnom pobreží Stredozemného mora, v krajine, ktorá dostala po ňom meno Foiníkia a jej obyvateľov nazvali Feničanmi.

Referencie
----------

1. 1 2  Apollodoros, *Kronika*, 3,1,1.
2. ↑  Hyginus, *Fabulae* 178.

Zdroje
------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
* *Tento článok je čiastočný alebo úplný preklad článku Foiníx na českej Wikipédii.*